ภาคเอกชน เดินหน้า 3 มาตรการหลัก เน้นไม่ปิดโรงงาน  แรงงานมีงานทำ ผู้ประกอบการไปต่อได้
นายสุพันธุ์ มงคลสุธี ประธานสภาอุตสาหกรรมแห่งประเทศไทย หรือ ส.อ.ท. เปิดเผยว่า หลังจากที่ ส.อ.ท. ได้จัดตั้งคณะทำงานช่วยเหลือผู้ป่วยโควิด-19 อย่างเร่งด่วน ภายใต้มาตรการ ป้องกัน รักษา เยียวยา เพื่อช่วยเหลือสมาชิกและผู้ประกอบการไทยนั้น ส.อ.ท. ยังได้จัดเตรียมแนวทางการป้องกันและรับมือกับการแพร่ระบาดของโรคโควิด-19 ในภาคอุตสาหกรรม โดยได้มีการประชุมหารือกับนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เมื่อวานนี้ (29 กรกฎาคม 2564)รองนายกรัฐมนตรีได้อนุมัติใน 3 มาตรการหลัก ได้แก่ การจัดอบรมวิธีการใช้ชุดตรวจโควิดแบบเร่งด่วน ATK อย่างถูกต้อง โดยให้ตรวจอย่างน้อยร้อยละ 20 ของจำนวนพนักงานทั้งหมด / การจัดอบรมการควบคุมการแพร่ระบาดโรคโควิด-19 ในสถานประกอบการด้วยการทำ Bubble and seal เพื่อไม่ให้ต้องปิดโรงงาน สำหรับสถานประกอบการที่มีพนักงานตั้งแต่ 200 คนขึ้นไป ส่วนสถานประกอบการที่มีพนักงานน้อยกว่า 200 คน แนะนำให้ใช้มาตรฐาน Thai Stop Covid ของกระทรวงอุตสาหกรรม และการจัดตั้งโรงพยาบาลสนามในสถานประกอบการรูปแบบ Community Isolation รับรองโดยสาธารณสุขจังหวัดและดูแลโดยโรงพยาบาลในสังกัดประกันสังคม ซึ่งสถานประกอบการแต่ละแห่งจะต้องมี Heathy Leader อย่างน้อย 2 คน นอกจากนี้ จะมีการนำระบบแจ้งเตือนผู้มีความเสี่ยงต่อการติดเชื้อ หรือ ENX ที่พัฒนาขึ้นโดย Google และ Apple มาใช้เพื่อช่วยป้องกันการแพร่ระบาดลดการติดเชื้อและการเสียชีวิต ซึ่ง ส.อ.ท. เสนอตัวเป็นผู้ดูแลระบบและประสานงาน โดยจะนำร่องเพื่อใช้งานในภาคอุตสาหกรรมก่อนประธาน ส.อ.ท. กล่าวอีกว่า ปัจจุบันมีแรงงานในภาคอุตสาหกรรมได้รับวัคซีนจากการลงทะเบียนของรัฐต่างๆ เช่น ผู้ประกันตนตามมาตรา 33 และโครงการอื่น ได้ไม่ถึงร้อยละ 10 ของแรงงานทั่งประเทศ เบื้องต้นจากการหารือกับนายอนุทินยังทราบว่า ภาครัฐจะจัดสรรวัคซีนให้กับภาคอุตสาหกรรมได้ประมาณ 8 แสนโดสในเดือนสิงหาคม(64) ซึ่งมองว่าอาจไม่เพียงพอต่อความต้องการ เพราะก่อนหน้านี้คาดว่าจะได้รับวัคซีนประมาณ 1.5 ล้านโดสต่อเดือน ซึ่งทำให้อยู่ระหว่างทำการสำรวจภาคอุตสาหกรรมถึงความต้องการวัคซีนทางเลือกกับทางราชวิทยาลัยจุฬาภรณ์เพิ่มเติม ที่อาจมีวัคซีนให้ได้อีกในเดือนหน้า หลังจากดำเนินการจัดสรรให้กับแรงงานในระบบไปแล้วกว่า 3 แสนโดส หรือคิดเป็นประมาณ 1,000 บริษัทที่ได้รับ ขณะที่นายอนุทิน จะนำเรื่องนี้หารือกับรองนายกรัฐมนตรีและรัฐมนตรีว่าการกระทรวงพลังงานอีกครั้ง ว่าจะสามารถเพิ่มการจัดสรรวัคซีนให้ภาคอุตสาหกรรมอีกได้หรือไม่ พร้อมทั้งเรียกร้องถึงการพิจารณาให้ภาคเอกชนสามารถนำค่าใช้จ่ายในการซื้อชุดตรวจATK เพราะแต่ละโรงงานมีค่าใช้จ่ายอย่างมาก ให้นำไปหักภาษีได้สองเท่า หรือมีการช่วยจ่ายครึ่งหนึ่ง หลังจากเอกชนทุกภาคส่วนกำลังแบกรับภาระค่าใช้จ่ายเองอยู่ ส.อ.ท.ยังเปิดบริจาคเงินเพื่อจัดหาห้องความดันลบ ช่วยเหลือผู้ป่วยโควิด-19 ผ่านเลขที่บัญชี 009-1-71583-0 ธนาคารกรุงไทยสาขาไทยเบฟควอเตอร์ ชื่อบัญชี มูลนิธิพัฒนาอุตสาหกรรม